《行行且游猎篇》
清代·姚燮

忆昔燕赵士，志气横九州。闭门忽不乐，射猎南山头。

珠玉络骏马，珊瑚饰臂韝。月黑北风劲，天阔黄云愁。

戈发殪狐兔，弓响啼鸺鹠。归来未尽兴，买醉歌舞楼。

一歌复一舞，黄金如山邱。贱亦可屠侩，贵亦可王侯。

身世辞困缚，坐笑弹铗流。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。